RSG sluit nie, sê stasiebestuurder | Maroela Media
RSG sluit nie, sê stasiebestuurder
Magdaleen Krüger. Foto: RSG
RSG gaan nie sy deur sluit nie, maar gaan eerder uitbrei en daar is nie 'n aanval op Afrikaans van stapel gestuur nie.
Só het Magdaleen Krüger, stasiebestuurder van RSG, gesê oor berigte dat RSG sy deure gaan moet sluit weens die afleggings by die SAUK.
"RSG, of dan die Afrikaanse radiostasie van die SAUK, gaan nie toegemaak word of ophou bestaan nie. Dit is fopnuus en dit is kwaadwillig," het Krüger op die stasie se nuus- en aktualiteitsprogram Spektrum gesê.
"Dit is nie net RSG wat deur die afleggings geraak word nie. Die hele SAUK word geraak en dit is nie ook net 'n negatiewe ding nie."
Dit is wel bevestig dat die vyf vaste omroepers, Johan Rademan, Martelize Brink, Haidee Muller, Jacqui January en Fritz Klaaste, en nog permanente RSG-werknemers afleggingsbriewe ontvang het.
"Wat betref die vyf vaste omroepers – hulle gaan steeds gehoor word op RSG. Ons gaan met hulle gesels oor 'n vryskutkontrak." Krüger meen daar is niks vreemd hieraan nie en dat RSG een van die min radiostasies is wat nog vaste omroepers het.
"Die mense het nou afleggingsbriewe gekry, maar dieselfde mense gaan nou kans kry om aansoek te doen vir die nuwe poste in die nuwe struktuur wat die stasie nog verder in 'n nuwe bedeling kan invat."
Krüger meen daar is opportuniste wat die situasie uitbuit terwyl die feit is dat die SAUK ernstige finansiële uitdagings het wat hy moet afweer. "Hier is 'n groot personeelkorps en die salarisrekening is buitensporig hoog en dis nie 'n volhoubare situasie nie. Dit sal onverantwoordelik wees van die SAUK as hulle nie iets hieraan doen nie."
Wat RSG betref, meen Krüger 'n mooi toekoms lê vir die stasie voor. "Ons gaan eintlik 'n voorspoedige tyd binne." Die SAUK het volgens haar vir RSG as 'n strategiese radiostasie bestempel. "Dit is regtig 'n pluimpie vir RSG en Afrikaans dat die SAUK dink dat RSG vir hulle van strategiese belang is. Dit is alles 'n aanduiding dat die SAUK erns het met Afrikaans en erns het met RSG."
Die SAUK het vroeër aangekondig dat 400 van sy werkers afgelê moet word. Dit sluit diegene by sy nuuskantoor in. Daar is in hierdie stadium 170 vakante poste waarvoor werkers kan aansoek doen, wat die getal geraakte poste tot 230 verminder.
In die nuus RSG SAUK
Beamptes geskors wat man uit rolstoel gooi
Wat al die Miljoene wat vermors wzs deur swak Bestuur en nou moet die verbruiker en diecgewone werker weer opdok
Yippee! Baie lief vir RSG
Die Krùger-tea-party se boem-boem-susters & kie wat hulself al vir dekades vermaak met hul eie doef-doef-musieksmaak en futlose programme kan nie nou al huistoe gestuur word nie want wie sal dan die lae kultuurvlak handhaaf en heeldag en aldag, van Sondag tot Sabat, hul kwinkslae en gekwetter kan nadoen. Nog 200 jaar seblief!
Die unieke Afrika taal,nl Afrikaans,is vir die ANC ń verleentheid omdat dit behoorlik funksioeneer. Maak die RSG los,bevry dit,Solidariteit sal sekerlik help. Wes Kaap Provinsie,sal julle hlerdie juweel-radiostasie huisves indien nodig?